Filmselskap saksøker «50 Shades of Grey»-porno
I dag ble det kjent at produksjonsselskapet Universal Studios saksøker et pornofirma for å ha laget voksenfilm rundt boktrilogien «50 Shades of Grey». Universal, som eier rettighetene til å lage film av den populære boktrilogien, reagerer på at pornofilmen henter språkbruk, karakterer og handling fra den erotiske trilogien, uten å ha rettighetene til det. Det melder en rekke nettsteder, som TMZ, NTB og Business Standard. - Rett og slett svindel, sier Universal til NTB. «Fifty Shades of Pleasure» I tillegg vil Universal stoppe salget av flere pornofilmer og en serie sexleketøy med navnet «Fifty Shades of Pleasure». Den erotiske boktrilogien «50 Shades of Grey» skrevet av forfatteren E.L. James, ble fort til en enorm salgsuksess. New York Times har registrert over ti millioner solgte kopier, og rettighetene til boken har blitt solgt til over 37 land.Bokserien er også oversatt til norsk, med navnene «Fifty Shades: Fanget», «Fifty Shades: Bundet» og «Fifty Shades: Fri». Bøkene har også oppnådd stor suksess i Norge, med over 400.000 solgte eksemplar. Flere kjendiser har uttrykt sin begeistring for bøkene, blant annet Kim Kardashian og Siv Jensen.
«50 Shades of Grey»-porno saksøkes av filmselskapet Universal for kopiering.